རེ་ཆར་ཌི་སོན་གྱིས་བོད་ཐོག་དབྱིན་ཇིའི་ཤུགས་རྐྱེན་མུ་མཐུད་གནས་ཐབས་དང་།རྒྱ་ནག་གི་ཤུགས་རྐྱེན་མི་བསླེབ་པའི་ཆེད་དུ་འབད་བརྩོན་དེ་ལྟར་བྱས་ཡོད་པ་དང་།དེ་ནི་སྔར་ཕྱི་ལོ་༡༩༠༤ལོར་དབྱིན་ཇིས་བོད་ལ་དྲག་རྒོལ་བཙན་འཛུལ་གྱིས་ལྷ་སར་བཞག་པའི་དབྱིན་བོད་ཆིངས་ཡིག་ནང་།དབྱིན་གཞུང་གི་བཀའ་དང་མཐུན་པའི་སྒོ་ནས་མ་གཏོགས་བོད་གཞུང་གིས་རྒྱལ་ཁབ་གཞན་ལ་ས་ཆ་བྱིན་ཚོང་དང་།རྒྱལ་ཁབ་གཞན་གྱི་སྐུ་ཚབ་བོད་དུ་འཇོག་པ།རྒྱལ་ཁབ་གཞན་གྱིས་བོད་དུ་འཁོར་ལམ་བཟོ་བ་དང་ས་གཏེར་འདོན་ལེན་སོགས་བྱེད་མི་ཆོག་པ་དང་།འོན་ཀྱང་བོད་ཀྱི་ས་ཁུལ་དུ་མར་དབྱིན་ཇིའི་ཚོང་རྭ་འཛུགས་ཆོག་པ་དང་དེ་དག་ཏུ་དབྱིན་གཞུང་གི་སྐུ་ཚབ་ལྟ་སྐོར་དུ་བསྐྱོད་ཆོག་ཚུལ་སོགས་འཁོད་ཡོད་པ་དང་།དེ་བཞིན་༡༩༡༤ལོའི་སིམ་ལའི་ཆིངས་ཡིག་ནང་བོད་དང་རྒྱལ་ཁབ་གཞན་དབར་ཐད་ཀར་ཆིངས་ཡིག་གཞག་མི་ཆོག་ཀྱང་དབྱིན་བོད་གཉིས་དབར་གཞག་ཆོག་ཚུལ་སོགས་འཁོད་ཡོད་པ་ལྟར།བོད་དུ་དབྱིན་ཇི་མ་གཏོགས་རྒྱལ་ཁབ་གཞན་གྱི་དབང་ཤུགས་བསླེབ་ཏུ་མི་འཇུག་པའི་སྲིད་ཇུས་ཤིག་དབྱིན་གཞུང་གིས་སྔ་མོ་ནས་བཟུང་ཡོད་པ་དེའི་རྒྱུན་བསྐྱངས་པ་ཞིག་ཡིན་སྲིད།དབྱིན་ཇིའི་བྱེད་བབས་དེ་ནི་ཚད་ལས་བརྒལ་བ་ཞིག་ཡིན་པ་ལས་དྲང་སྙོམས་ཤིག་ག་ལ་ཡིན།དེར་བརྟེན།རྒྱལ་ཚབ་རྭ་སྒྲེང་རིན་པོ་ཆེས་རྒྱ་ནག་ལ་འབྲེལ་བ་གནང་བའང་དབྱིན་བོད་དབར་གྱི་འབྲེལ་བ་དེ་སྙོམས་ཤིང་རན་པ་ཞིག་ཡོང་ཆེད་ཡིན་པ་ལས།རྒྱ་ཕྱོགས་ལ་དགའ་ནས་གནང་བ་ཞིག་མིན་པར་སྣང་སྟེ།ལེའུ་བདུན་པའི་ནང་།རྭ་སྒྲེང་རིན་པོ་ཆེས།མུ་མཐུད་བོད་རང་བཙན་དུ་གནས་དགོས་པའི་བཞེངས་ཕྱོགས་བརྟན་པོར་བཟུང་སྟེ།བོད་གཞུང་གིས་རྒྱ་གར་དབྱིན་གཞུང་ལ་བཟུང་བའི་འབྲེལ་བ་དེ་ཐལ་ཆ་མེད་ཅིང་ཕྱོགས་སུ་མ་ལྷུང་བ་རན་པོ་ཞིག་ཏུ་གནས་པ་ལ་ཇེ་ལེགས་སུ་འགྲོ་བཞིན་པའི་བོད་རྒྱའི་འབྲེལ་བ་དེ་གནད་འགག་ཆེན་པོར་གཟིགས།རྒྱུ་མཚན་དེ་ལ་བརྟེན་ནས་ང་རྒྱ་ནག་ཏུ་སློབ་སྦྱོང་ལ་གཏོང་དགོས་པའི་ཐུགས་འདུན་འཁྲུངས།ཞེས་དང་།འགའ་ཞིག་གིས།རྭ་སྒྲེང་རིན་པོ་ཆེ་རྒྱ་མིར་ཆེས་ཆེར་དགའ་བའི་རྒྱ་ནག་གི་མཐུན་ཕྱོགས་པ་ཞིག་རེད་ཟེར་ཡང་།ཁོང་གིས་རྒྱ་ནག་དང་རྒྱ་གར་དབྱིན་གཞུང་གཉིས་ལ་ཕྱོགས་སུ་མ་ལྷུང་བའི་འབྲེལ་ལམ་སྙོམས་པོ་ཞིག་འཛུགས་ཐབས་གནང་བ་ལས་རྒྱ་ཕྱོགས་ལ་དགའ་ཟེར་བ་དེ་བདེན་པ་མིན།ཞེས་གསུངས།